**Vprašanje:**

Zanima nas, kako je glede obračuna plače za detaširanega delavca v Nemčijo:

1)      Način obračuna davka v tujini in nakazilo: Rek-1 postavka 405 (odbitek).

Zaposleni je bil predhodno že zaposlen pri drugih delodajalcih in je delal v tujini , pri nas se je zaposlil sedaj za 3 mesece – kako je s štetjem 183 dni?

V kolikor smo mi zavezani k obračunu in plačilu davka v tujini, kakšen je postopek?

2)      Kako je s plačili prispevki v SOKA-BAU: registracija oz. postopek prijave in obračuna, kaj je osnova in višina % ter kam  se nakaže (gradbena dejavnost)?

**Odgovor:**

1)

V odgovoru izhajam iz predpostavke, da gre za napotenega delavca, ki je rezident Slovenije. Če torej **slovenski rezident** opravi delo za slovensko podjetje **na ozemlju Nemčije,** se glede *dodelitve pravice do obdavčitve dohodkov iz zaposlitve*, ki jih izplačuje to podjetje, upoštevajo določbe Sporazuma o izogibanju dvojnega obdavčevanja med Republiko Slovenijo in Zvezno republiko Nemčijo (v nadaljevanju: konvencija).

V primeru dohodka iz zaposlitve se običajno uporabi **prvi odstavek 15. člena** konvencije, ki je sklenjena med RS in Nemčijo. Konvencija določa, da se dohodek iz zaposlitve obdavči v državi rezidentstva zaposlenega (npr. Sloveniji), **razen če se zaposlitev izvaja v drugi državi pogodbenici (Nemčiji).** To pomeni, da pravica do obdavčitve dohodka iz zaposlitve lahko pripada obema državama pogodbenicama, tj. državi, kjer se zaposlitev izvaja – Nemčiji (državi vira) in državi rezidentstva - Sloveniji, pri čemer je prednostna pravica dana državi vira (Nemčiji) in mora država rezidentstva prejemnika dohodka (Slovenija) upoštevati ustrezno metodo za odpravo dvojne obdavčitve.

**V drugem odstavku 15. člena konvencije je določena izjema, in sicer da** se prejemek, ki ga prejme rezident države pogodbenice (Slovenije) iz zaposlitve, ki se izvaja v drugi državi pogodbenici (Nemčiji), obdavči samo v prvi omenjeni državi (Sloveniji), če:

* prejemnik prebiva v drugi državi (Nemčiji) v obdobju ali obdobjih, **ki ne presegajo skupno 183 dni v kateremkoli dvanajstmesečnem obdobju,** ki se začne ali konča v obračunskem letu, in
* prejemek izplača oziroma ga izplačajo v imenu delodajalca, ki ni rezident druge države (Nemčije), in
* prejemka ne plačuje stalna poslovna enota ali stalna baza, ki jo ima delodajalec v drugi državi (Nemčiji).

Skladno s konvencijo med RS in Nemčijo je torej potrebno za delavce, ki presežejo mejo 183 dni dela v zaporednih 12 mesecih obračunavati nemško dohodnino. Pri štetju 183 dni navzočnosti v posamezni državi pa je treba upoštevati tudi posamezno nacionalno zakonodajo. Moje mnenje je, da se v dneve navzočnosti 183 dni v kateremkoli dvanajstmesečnem obdobju vštevajo dnevi, ko je bil delavec navzoč v Nemčiji ne glede na to, kateri delodajalec ga je napotil na delo v Nemčijo.

Če upoštevamo Vzorčno konvencijo OECD, lahko ugotovimo, da le ta na štetju dni temelji **na »*metodi fizične prisotnosti*«.** Pri tej metodi se v izračun vštevajo naslednji dnevi: dan delne prisotnosti, dan prihoda, dan odhoda in **vsi drugi dnevi, preživeti v državi dejavnosti**, kot so sobote, nedelje, državni prazniki, dnevi dopusta pred delom, med njim in po njem, kratke prekinitve (izobraževanje, stavke, prisilni dopust, zamude pri dobavah), bolniški dopust (razen če zaradi bolezni oseba ne more zapustiti države, pa bi sicer izpolnila pogoje za oprostitev) in prekinitve dela zaradi smrti ali bolezni v družini. **Ne štejejo** pa se dnevi, prebiti v državi opravljanja dela, ko gre za tranzit med dvema krajema zunaj te države.

**Iz načela fizične prisotnosti izhaja tudi, da se ne štejejo dnevi, ki so bili v celoti preživeti zunaj države opravljanja dela, bodisi na počitnicah, službenem potovanju ali zaradi drugih razlogov.**

Vse uporabljane konvencije v Sloveniji vežejo kriterij 183 dni na katero koli obdobje 12 mesecev, razen konvencije z Avstrijo, Kitajsko, Poljsko, Rusko federacijo, Švedsko in Švico, ki kriterij 183 dni vežejo na koledarsko leto.

**Zaradi vsega navedenega priporočam, da se delodajalec podrobneje informira o morebitnih obveznostih plačila** davka na plače (Lohnsteuer) **v Nemčiji pri tamkajšnjih davčnih svetovalcih že pred začetkom poslovanja.**

V primeru, da je zaposleni delavec, ki ga slovensko podjetje napoti v Nemčijo v obdobju **dvanajstih zaporednih mesecev več kot 183 dni** v Nemčiji (fizična prisotnost) mora od prvega dne prisotnosti v Nemčiji prijaviti svoje dohodke pri nemški davčni upravi (Finanzamt). Nemški davčni organi temu delavcu odmerijo akontacijo dohodnine, ki jo mora delavec sam plačati v Nemčiji.

**Davčni svetovalec v Nemčiji vam bo tudi po potrebi pripravil obračun** davka na plače (Lohnsteuer)**.** Že plačana akontacija dohodnine v Nemčiji se pri obračunu plače v Sloveniji upošteva kot odbitna postavka. Akontacija dohodnine, izračunana in plačana v Sloveniji, se zmanjša za že plačano akontacijo dohodnine v Nemčiji. Odbitek v tujini plačanega davka lahko upošteva pod pogojem, da razpolaga z ustreznimi dokazili glede davčne obveznosti zavezanca rezidenta zunaj Slovenije (davčna osnova, znesek tujega davka). Plačilo davka v tujini mora delodajalec kot plačnik davka prikazati na obračunu davčnega odtegljaja. Znesek odbitka davka, ki se upošteva pri izračunu davčnega odtegljaja, mora vpisati na obračunu davčnega odtegljaja, in sicer se davčna osnova vpiše v polje 204, odbitek v tujini plačanega davka pa v polje 405 zbirnega obrazca REK-1, v individualnem delu obrazca REK-1 pa se odbitek v tujini plačanega davka vpiše v polje A092.

Če na mesečnem nivoju obračuna plač ni mogoče upoštevati že plačano akontacijo dohodnine v Nemčiji mora delavec **uveljavljati odbitek** plačane nemške akontacije dohodnine v Sloveniji **vsaj enkrat letno** v obliki **ugovora** na informativni izračun dohodnine.

Ugovoru je potrebno priložiti dokazila o odmerjeni in dejansko plačani davčni obveznosti posameznega delavca v Nemčiji.

2)

Podjetja morajo za delavce gradbene panoge plačevati prispevke za dopust v sklad SOKA-BAU. Ti prispevki se razlikujejo po posameznih zveznih deželah. Gradbena panoga se v nemškem davčnem smislu smatra v najširšem smislu, kar pomeni, da se je potrebno pri Uradu SOKA-BAU pozanimati ali je za dejavnost podjetja potrebno plačevati SOKA-BAU prispevke.

SOKA-BAU pomeni »Service+Vorsorge für die Bauwirtschaft«. Slovenska gradbena podjetja, ki opravljajo delo na nepremičninah v Nemčiji in tja napotujejo na delo svoje delavce, se morajo registrirati pri SOKA-BAU pred začetkom opravljanja dela.

## Postopek registracije:

## Podjetje po prijavi na Zveznem finančnem uradu od sklada SOKA-BAU po pošti prejme formularje za prijavo. Predlagamo, da formularjev ne izpolnjujete, če niste prepričani, ali vaša dejavnost v sklad spada ali ne. V kolikor ne spadate v dejavnost, pošljete le odgovor, da ne spadate v to dejavnost.

|  |
| --- |
| V primeru, da spadate v dejavnost, za katero je treba plačevati SOKA-BAU prispevke, ste se dolžni registrirati priSOKA-BAU z izpolnitvijo vprašalnika in pridobiti svojo SOKA-BAU številko ob izpolnjevanju naslednjih pogojev:- imate pogodbo o izvedbi gradbenih del v Nemčiji, kjer se ta dela tudi opravijo;- kot slovenski delodajalec napotite svoje delavce na gradbišča v Nemčiji;- izvedba del spada med gradbene dejavnosti). |
|  |
|  |

Če kot slovenski delodajalec izpolnjujete vse navedene tri pogoje, potem morate tudi za vsakega delavca, ki ga napotite na gradbišče v Nemčiji pridobiti SOKA-BAU številko.

Po opravljenih registracijah ste dolžni redno mesečno voditi evidence ter poročati ure prisotnosti posameznega delavca na gradbiščih v Nemčiji.

**Bruto urna postavka** gradbenih delavcev v letu 2017 v Nemčiji je najmanj:

* **11,30 EUR** za 1. plačni razred: v **starih** zveznih deželah (Baden-Württemberg, Bayern, Schleswig-Holstein, Bremen, Hamburg, Niedersachsen, Nordhein-Westfalen, Hessen, Rheinland-Pfalz, Saarland);
* oziroma **11,30 EUR** v **novih** zveznih deželah (Brandenburg, Mecklenburg-Vorpommern, Sachsen, Sachsen-Anhalt, Thüringen)
* **14,70 EUR** za 2. plačni razred v **starih** zveznih deželah (Baden-Württemberg, Bayern itd.)
* **11,30 EUR na ozemlju Berlin za 1. plačilni razred in 14,55 EUR za 2. plačilni razred.**

**Prispevek**, ki ga je potrebno plačati SOKA-BAU, znaša v letu 2017 **14,50 %** od bruto delovne ure, ki se opravi na gradbišču v Nemčiji. Delovne ure na gradbišču v Nemčiji je potrebno prijaviti do **15. v naslednjem mesecu**, prispevek pa je potrebno **plačati do 20. v naslednjem mesecu** na naslednji vplačilni račun SOKA-BAU:

Landesbank Hessen-Thüringen Girozentrale

BIC/SWIFT: HELADEFF

IBAN: DE40 5005 0000 0012 0000 22

Namen: SOKA-BAU številka podjetja delodajalca